SK Úradný vestník Európskej únie L 132/42

ROZHODNUTIE DOZORNÉHO ÚRADU EZVO

č. 30/07/COL

z 19. februára 2007

o nórskom národnom programe zameranom na kontrolu klusavky a dodatočných zárukách týkajúcich sa vnútorného obchodu Spoločenstva a dovozu do Nórska

DOZORNÝ ÚRAD EZVO,

SO ZRETEĽOM na Dohodu o Európskom hospodárskom priestore (EHP), a najmä na jej článok 109 a protokol 1,

SO ZRETEĽOM na Dohodu medzi štátmi EZVO o zriadení dozorného úradu a Súdneho dvora, a najmä na jej článok 5 ods. 2 písm. d) a protokol 1,

SO ZRETEĽOM na akt uvedený v bode 7.1.12 kapitoly I prílohy I k Dohode o EHP, nariadenie Európskeho parlamentu a Rady (ES) č. 999/2001 z 22. mája 2001, ktorým sa stanovujú pravidlá prevencie, kontroly a eradikácie niektorých prenosných spongiformných encefalopatií (1), v znení zmien a doplnení a zosúladený s Dohodou o EHP protokolom 1 k uvedenej dohode,

SO ZRETEĽOM na akt uvedený v bode 7.2.27 kapitoly I prílohy I k Dohode o EHP, nariadenie Komisie (ES) č. 546/2006 z 31. marca 2006, ktorým sa vykonáva nariadenie Európskeho parlamentu a Rady (ES) č. 999/2001, pokiaľ ide o vnútroštátne programy zamerané na kontrolu klusavky a dodatočné záruky a ktorým sa ustanovuje výnimka z určitých požiadaviek rozhodnutia 2003/100/ES a ruší nariadenie (ES) č. 1874/2003 (2), zosúladený s Dohodou o EHP protokolom 1 k uvedenej dohode,

SO ZRETEĽOM na rozhodnutie Dozorného úradu EZVO č. 21/07/COL zo 14. februára 2007, ktorým sa príslušný člen kolégia poveruje, aby prijal rozhodnutie o nórskom národnom programe zameranom na kontrolu klusavky a dodatočných zárukách týkajúcich sa vnútorného obchodu Spoločenstva a dovozu do Nórska, ak je návrh rozhodnutia v súlade so stanoviskom Veterinárneho výboru EZVO,

KEĎŽE nariadením (ES) č. 999/2001 sa stanovuje schválenie národných programov štátov EZVO, ktoré sú členmi EHP, zameraných na kontrolu klusavky, ak sú v súlade s určitými kritériami stanovenými v uvedenom nariadení,

KEĎŽE nariadením (ES) č. 546/2006 sa stanovujú dodatočné záruky týkajúce sa vnútorného obchodu Spoločenstva a úradné obmedzenia pohybu v súvislosti s chovom oviec a kôz určených pre štáty EZVO, ktoré sú členmi EHP, ktorých národný program zameraný na kontrolu klusavky schválil Dozorný úrad EZVO,

KEĎŽE listom zo 14. februára 2006 Nórsko predložilo Dozornému úradu EZVO svoj národný program zameraný na kontrolu klusavky a 20. novembra 2006 boli Dozornému úradu EZVO na základe rozhovorov na súbornom stretnutí v Oslo predložené určité zmeny a doplnenia tohto programu, ako aj podrobnejšie informácie upresňujúce jeho rozsah,

KEĎŽE Dozorný úrad EZVO v úzkej spolupráci s Európskou komisiou preskúmal navrhovaný nórsky národný program zameraný na kontrolu klusavky a z tohto preskúmania vyplýva, že nórsky program spĺňa požiadavky na schválenie,

KEĎŽE v súlade s nariadením (ES) č. 999/2001 a nariadením (ES) č. 546/2006 je preto vhodné schváliť národný program zameraný na kontrolu klusavky, ktorý predložilo Nórsko,

KEĎŽE opatrenia stanovené v tomto rozhodnutí sú v súlade so stanoviskom Veterinárneho výboru EZVO, ktorý pomáha Dozornému úradu EZVO,

PRIJAL TOTO ROZHODNUTIE:

1. Nórsky národný program zameraný na kontrolu klusavky a dodatočné záruky týkajúce sa vnútorného obchodu Spoločenstva a dovozu do Nórska zo 14. februára 2006 a z 20. novembra 2006 sa týmto schvaľujú.

2. Podľa článku 109 ods. 2 Dohody o EHP Dozorný úrad EZVO postúpi Európskej komisii nórsky národný program zameraný na kontrolu klusavky a dodatočné záruky týkajúce sa vnútorného obchodu Spoločenstva a dovozu do Nórska a jeho prípadné zmeny a doplnenia.

3. Toto rozhodnutie nadobúda účinnosť 19. februára 2007.

4. Autentické znenie tohto rozhodnutia je v anglickom jazyku.

V Bruseli 19. februára 2007 Za Dozorný úrad EZVO Bjørn T. GRYDELAND predseda Niels FENGER riaditeľ

(1) Ú. v. ES L 147, 31.5.2001, s. 1.

(2) Ú. v. EÚ L 94, 1.4.2006, s. 28.